Minister op spesiale verlof na middagete by vriend | Maroela Media
Minister Stella Ndabeni-Abrahams. Foto: Kopano Tlape/GCIS
Stella Ndabeni-Abrahams, minister van kommunikasie, is vir twee maande op spesiale verlof geplaas, waarvan een maand onbetaald is, nadat sy glo die regulasies van die afsonderingstydperk verontagsaam het.
Dit het Dinsdag aan die lig gekom dat Ndabeni-Abrahams Sondag middagete saam met 'n string mense by die huis van haar vriend Mduduzi Manana, voormalige adjunkminister van hoër onderwys, geniet het.
Pres. Cyril Ramaphosa het hierna versoek dat Ndabeni-Abrahams moet kom verduidelik hoekom sy glo die regulasies verontagsaam het. Hy het hierna besluit om haar op spesiale verlof te plaas. "Die president het sy misnoeë met die minister se optrede te kenne gegee," het Khusela Diko, Ramaphosa se woordvoerder, gesê.
"Die minister het om verskoning gevra en die president het dit aanvaar, maar hy was onaangeraak deur die versagtende omstandighede wat sy aangevoer het."
Ramaphosa het verder gesê die reg moet sy gang gaan rakende die minister se beweerde oortreding van die regulasies.
Jackson Mthembu, minister in die presidensie, sal in Ndabeni-Abrahams se plek waarneem vir die twee maande.
Volgens Diko het die president die minister berispe en haar opdrag gegee om 'n openbare verskoning aan die nasie te rig.
"Die landwye afsonderingstydperk vereis absolute nakoming deur alle Suid-Afrikaners. Lede van die nasionale uitvoerende gesag het 'n spesiale verantwoordelikheid om 'n voorbeeld te stel aan Suid-Afrikaners wat groot opofferings moet maak," het Ramaphosa gesê.
"Nie een van ons, en veral nie 'n lid van die nasionale uitvoerende gesag nie, mag die pogings om lewens te red in hierdie baie ernstige situasie ondermyn nie. Ek is tevrede dat minister Ndabeni-Abrahams die erns van wat sy gedoen het, verstaan en weet dat niemand bo die wet verhewe is nie."
Cyril Ramaphosa In die nuus koronavirus Stella Ndabeni-Abrahams
Nog 'n klein stappie in die regte rigting, moet nou nie stop nie!
Hoe sal ons weet of sy salaris kry of nie?
Wat van die R5000 boete en 6 maande tronkstraf wat ander mense kry weer dubbele standaarde
Daar's dit ! Wys 'n bietjie jy het tande, Cyril. En knor sommer 'n slag vir Ace en Malema en almal wat jou so ondergrawe .
So lyk n minister wat veronderstel was om n voorbeeld te wees vir die mense van Suid-Afrika ten opsigte van die nakoming van die inperkingregulasies-siestog ek wonder maar net wat van die inperkingregulasies sy nie mooi verstaan het nie
Wat sy gedoen het was om openlik die president se gesag te ondermyn- hy moes haar summier net weggejaag het,
Sy is n totale verleentheid vir die ANC maar nogtans word sy sommer op 2 maande spesiale verlof geplaas en sy kry sowaar nog n maand se salaris ook- definitief iets wat sy nie eers sal voel – lekker man